ועדת הכנסת, כנסת 20, פרוטוקול מספר 292, 2017-11-07 13:20

יואב קיש: אני מבין שזה דיון טעון.

יואב קיש: יש לנו רביזיה על סדר היום.

יואב קיש: ראשית, אני רוצה לפתוח בהתנצלות.

יואב קיש: היום אנחנו חוגגים אירוע, מאה שנים להצהרת בלפור.

יואב קיש: מתקיים אירוע חגיגי מאוד באולם, ששותפים בו רבים מן הציונים שתומכים בכל המהלך מבחוץ.

מיקי רוזנטל: זה באמת יום טוב לחוקק חוק על קק"ל.

יואב קיש: אני לא משחק משחקים.

יואב קיש: מי שיפריע, ייצא.

יואב קיש: נמצא שם גם לורד רוטשילד, שהצהרת בלפור נמסרה להוריו.

יואב קיש: אני רוצה לעבור לדיון שעל סדר היום.

יואב קיש: אני מתכוון להגיד בצורה הכי פשוטה: אני לא הולך להתחיל לריב ולהתווכח פה עם אנשים.

יואב קיש: מי שיתפרץ – ייקרא לסדר וייצא החוצה בפעם השלישית.

מיקי לוי: תערוך דיון.

יואב קיש: אערוך דיון כפי שאני מנהל אותו, כך יהיה.

יואב קיש: אני מבין את לחץ הזמנים ואנחנו נגביל את זה, לא יהיה פה פיליבסטר של 3 שעות על העניין הזה.

בצלאל סמוטריץ': לא פיליבסטר, אבל יתקיים דיון.

יואב קיש: נערוך דיון מצומצם.

בצלאל סמוטריץ': למה מצומצם?

בצלאל סמוטריץ': יש דמוקרטיה.

בצלאל סמוטריץ': לא?

יואב קיש: דיון מצומצם ודמוקרטי.

אמיר אוחנה: דמוקרטיה מצומצמת.

בצלאל סמוטריץ': אם אתם רוצים כמו בעתירה, נקיים דיונים, תסתמו את הפה ונלך לבג"ץ.

יואב קיש: נרשמת וביקשת לדבר?

בצלאל סמוטריץ': אני הגשתי את הבקשה.

יואב קיש: מי הגיש את הטענה לנושא חדש?

יואב קיש: מיקי רוזנטל ובצלאל סמוטריץ'.

יואב קיש: סדר הדוברים יהיה כדלקמן: מיקי רוזנטל, בצלאל סמוטריץ' ומשה גפני.

משה גפני: נושא חדש על הכול.

יואב קיש: הבנתי.

יואב קיש: מיקי רוזנטל – הראשון, בצלאל סמוטריץ' – השני, גפני לאחריו, לאחר מכן נרשם יואל חסון.

יואב קיש: הרשימה סגורה.

יואב קיש: אנחנו מתחילים.

יואב קיש: בבקשה, מיקי רוזנטל.

מיקי רוזנטל: אני לא רוצה לטעון שום דבר למהות אלא רק לפרוצדורה.

מיקי רוזנטל: הצעת החוק הזאת הונחה על שולחן הכנסת בטרם החלטת ממשלה.

מיקי רוזנטל: הממשלה התכנסה היום וקיבלה החלטה, שאחריה הונח נוסח אחר או מתוקן על שולחן ועדת הכספים.

מיקי רוזנטל: ויותר מכך, הונחה בפני השרים חוות דעת של היועץ המשפטי לממשלה, שלא פוסלת את המשך החקיקה אבל היא מצביעה על בעייתיות בהחלטה לפעול חד-צדדית מול קק"ל נוכח העובדה שיש הסכם בתוקף בין המדינה לקק"ל עד שנת 2021.

מיקי רוזנטל: אשאל גם אתכם בקול רם:

מיקי רוזנטל: מחר הממשלה תחליט שהיא לא תומכת יותר במוסדות תורניים כי כך בא לה, והיא אפילו תביא הצעת חוק לוועדת הכספים.

מיקי רוזנטל: אתם תקבלו את זה כך בשוויון נפש?

מיקי רוזנטל: למה?

מיקי רוזנטל: כי הממשלה החליטה?

מיקי רוזנטל: זאת הדרך לנהל מדינה?

מיקי רוזנטל: יש הסכמים.

מיקי רוזנטל: אם רוצים לשנות אותם – זה לגיטימי לגמרי, לחלוטין לגיטימי, אבל את הדבר הזה עושים בהידברות, בפרט אם יש הסכם, ולא באורח חד-צדדי.

מיקי רוזנטל: אני חושב שקק"ל צריכה לשלם מסים או להעביר כסף למדינה, וקק"ל נכונה להעביר כסף למדינה.

מיקי רוזנטל: יש ויכוח על איך, מה וכולי.

מיקי רוזנטל: אבל אין זה מקרה שהרשימה המשותפת חברה פה לליכוד כדי "לדפוק" את הציונות.

מיקי רוזנטל: חד וחלק, זה המהלך.

מיקי רוזנטל: אם הרשימה המשותפת לא הייתה בעד הייתי אומר: מילא, אני אולי מבין את זה.

מיקי רוזנטל: הרשימה המשותפת היא התומכת הראשית בהצעת החוק הזאת, מן הטעם הפשוט, שהם מעוניינים בחיסול קק"ל.

יואב קיש: מרצ תומכים או לא?

מיקי רוזנטל: כדי "לדפוק" את ההתיישבות.

דב חנין: הטענה שלך היא שציונות זה התחמקות ממס?

מיקי רוזנטל: חס וחלילה.

יואב קיש: אמנם אני אשם, שאני שאלתי מה מרצ רוצים, אבל אין יותר קריאות.

מיקי רוזנטל: אני בעד שקק"ל תשלם מסים.

מיקי רוזנטל: הבנתם?

מיקי רוזנטל: אמרתי את זה בקול רם.

מיקי רוזנטל: השאלה היחידה היא אם אנחנו עושים את זה בחקיקה חד-צדדית או עושים את זה בהבנה.

מיקי לוי: אם יגבו מהם מסים – כל "העבודה" מצביעה בעד.

מיקי רוזנטל: לפיכך קודם כול זה נושא חדש, מן הטעם הפשוט, שרק היום הממשלה קיבלה החלטה.

מיקי רוזנטל: לא יכול להיות שזה לא נושא חדש.

מיקי רוזנטל: בהוויה, בטכניקה זה נושא חדש, כי הממשלה קיבלה החלטה.

מיקי רוזנטל: אם הממשלה לא הייתה נאלצת לקבל החלטה אז זה היה נושא ישן.

מיקי רוזנטל: עצם העובדה שהממשלה נאלצה לקבל היום החלטה – מדובר בנושא חדש.

דוד ביטן: פרוצדורלית היה צריך לקבל החלטה.

יואב קיש: דוד ביטן, אני קורא לך לסדר פעם ראשונה.

דוד ביטן: מה עשיתי?

יואב קיש: הפרעת.

מיקי רוזנטל: שנית, לא הונחו בפני הוועדה כל המסמכים הרלוונטיים.

מיקי רוזנטל: אני לא מבין מה המהירות, מה קרה.

מיקי רוזנטל: יש ילדים שאין להם כסף והם מתים – על זה אנחנו לא מחליטים מהר.

מיקי רוזנטל: על קק"ל – חס וחלילה שמישהו נעלב פה, על זה אנחנו צריכים להחליט מייד.

יואב קיש: תודה רבה.

יואב קיש: הדובר הבא הוא בצלאל סמוטריץ'.

בצלאל סמוטריץ': אדוני היושב-ראש, תודה.

בצלאל סמוטריץ': אני מתחיל במילה אחת על פרוצדורה.

בצלאל סמוטריץ': אפילו ב"צוק איתן" לא זומנו פה דיונים בבהילות כזאת.

בצלאל סמוטריץ': ועדת הכנסת מפנה את כל יומה, מכנסת דיון מהרגע להרגע, כאילו זה פיקוח נפש, כאילו הסורים על הגדֵרות, כאילו אין נכים, אין קשישים, אין כלום, הכי חשוב עכשיו זה חוק קק"ל.

בצלאל סמוטריץ': אי אפשר לחכות בסבלנות, צריך לזמן ישיבת ממשלה מאתמול להיום בבוקר, הממשלה מתכנסת ב-9, ועדת הכספים מתכנסת ב-11.

בצלאל סמוטריץ': חבר'ה, חכו, נדון, נבחן, נשקול את ההשלכות.

בצלאל סמוטריץ': למה זה נושא חדש?

בצלאל סמוטריץ': במהות זה נושא חדש, בשל סיבה פשוטה, מכיוון שכאשר הצעת החוק הזאת עברה בקריאה הראשונה – אני מזכיר, אנחנו לדעתי בפרוצדורה כמעט חסרת תקדים, שמעלים מן האוב סעיף שפוצל מחוק ההסדרים.

בצלאל סמוטריץ': אני אדרוש על זה אחר כך חוות דעת משפטית בוועדת הכספים, אם וכאשר אתם לא תקבלו את עמדתי.

דב חנין: אנחנו מעלים מן האוב כל הזמן.

יואב קיש: דב חנין, אני קורא אותך לסדר פעם ראשונה.

בצלאל סמוטריץ': מעלים מן האוב סעיף מחוק ההסדרים שהוגש לא בתקציב האחרון אלא בחוק ההסדרים של התקציב הקודם.

בצלאל סמוטריץ': הרי חוק ההסדרים הוא בכלל חוק דרקוני מאוד, שלא ברור שיש לו הצדקה חוקתית, ואם בכלל זה רק על רקע נסיבות ואילוצים תקציביים מאוד-מאוד ספציפיים לאותו תקציב שאתה רוצה להעביר שאליו אתה מצמיד את חוק ההסדרים.

מיקי לוי: עכשיו זה לא במסגרת חוק ההסדרים.

בצלאל סמוטריץ': זה בדיוק מה שאני אומר.

בצלאל סמוטריץ': עכשיו אתה לוקח הצעת חוק שהעברנו אותה בכנסת בקריאה הראשונה על סמך נתונים תקציביים ייחודיים מאוד שעמדו לנגד עינינו כאשר הצבענו עליה בקריאה הראשונה בתקציב 2015-2016.

בצלאל סמוטריץ': היום אנחנו בעולם אחר בכלל, עם נתוני תקציב אחרים, עם עודפי גבייה, עם אני-לא-יודע-מה.

בצלאל סמוטריץ': מה ההצדקה?

בצלאל סמוטריץ': יואב קיש, מותר לך לטעון שיש הצדקה חדשה, מותר לטעון שגם היום יש הצדקה חדשה לסעיף הזה, אבל אז תתחיל מחדש, תבוא לקריאה הראשונה.

בצלאל סמוטריץ': זה נושא חדש, במובן הזה שהרקע שעל בסיסו הכנסת הצביעה על הצעת החוק הזאת בקריאה הראשונה – ולכן אתם מתחילים עכשיו במחטף, ישר רצים לקריאה השנייה והשלישית – הוא רקע אחר לחלוטין שכולו חדש.

בצלאל סמוטריץ': בעצם מזה אני מתחיל.

בצלאל סמוטריץ': כל המהות, של להביא את הצעת החוק הזאת עכשיו על בסיס נתונים כלכליים אחרים לחלוטין מאלה שעמדו בפני הכנסת כאשר היא הצביעה בקריאה הראשונה – זה עצמו הופך את זה לנושא חדש.

בצלאל סמוטריץ': אני חוזר ואומר, אני חושב שאתם מוליכים כאן מהלך חקיקה לא תקין.

בצלאל סמוטריץ': הדבר הנכון היה, אם הממשלה חושבת שיש לזה הצדקה, שתביא את זה בצורה מסודרת, תפרסם תזכיר, תביא לקריאה הראשונה, תייצר דיון מן ההתחלה, לא תנסה להעלות מן האוב, להחיות עכשיו בתחיית המתים איזה הצעת חוק שעברה אז בנסיבות אחרות לחלוטין.

בצלאל סמוטריץ': אני אומר לך, חבר הכנסת גפני, אנחנו הרי מגדולי המתנגדים להתערבות של בג"ץ.

משה גפני: תסתכל עליי בעיניים ותגיד לי למה באמת אתה מתנגד.

בצלאל סמוטריץ': אבל אתם פעם אחר פעם מבזים את הכנסת, אתם פעם אחר פעם נותנים יד, כל פעם משיקולים אחרים, לפעולות לא לגיטימיות של הממשלה, שמזלזלת בכנסת, מזלזלת בעבודתה.

בצלאל סמוטריץ': זה הכי נושא חדש שיש.

מיקי רוזנטל: גפני, על הכול אני מוכן לסלוח לך, פרט לכך שדחפת אותי להיות באותו מחנה עם סמוטריץ'.

מיקי רוזנטל: ..

בצלאל סמוטריץ': גפני, הציניות לא במקומה.

בצלאל סמוטריץ': אנחנו לא נוכל לבוא בטענות אחר כך כשתתערבו לנו בחוקים אם אנחנו לא מכבדים את עצמנו, אתם לא מכבדים את הכנסת ומוכנים לשתף פעולה עם בליץ כזה של הממשלה, שפשוט עובר כאן על כל הפסים הלבנים שיכולים להיות, חוצה את הכול.

רועי פולקמן: אבל הצעת החוק היא אותה הצעת חוק, אין בה חדש.

בצלאל סמוטריץ': אני מסביר: הצעת החוק עברה בקריאה הראשונה לפני 3 שנים על בסיס- - -

רועי פולקמן: זה לא השתנה.

בצלאל סמוטריץ': זה כן השתנה.

בצלאל סמוטריץ': אני מסביר לך.

בצלאל סמוטריץ': כל ההצדקה של חוק ההסדרים – שהוא חוק דרקוני שלא ברור בכלל שהוא עובר את מבחני החוקתיות שלנו בדמוקרטיה, יש עליו המון ויכוחים – כל ההצדקה של חוק ההסדרים זה אילוצים כלכליים מיוחדים של חוק תקציב מסוים, שאתה חייב להצמיד לו רפורמות כלכליות שיש להן קשר אינהרנטי לתקציב.

בצלאל סמוטריץ': היה כאן תקציב 2015-2016, הייתה תמונת מצב כלכלית, היו אילוצים כלכליים.

רועי פולקמן: זה אותו דבר.

רועי פולקמן: לא השתנה כלום.

בצלאל סמוטריץ': בוודאי שהשתנה.

בצלאל סמוטריץ': כל תמונת המצב הכלכלית, שעל בסיסה העברנו את הצעת החוק הזאת בקריאה הראשונה, שונה לחלוטין היום.

בצלאל סמוטריץ': אתם רוצים להביא את זה – תביאו את זה מן ההתחלה, מקריאה ראשונה, על סמך נתונים עובדתיים חדשים, על סמך תמונה כלכלית חדשה.

יואב קיש: חברים, הרשימה סגורה.

יואב קיש: התחלנו דיון, אנשים נרשמו והרשימה נסגרה.

בצלאל סמוטריץ': אני אומר שזה נושא חדש במובן הכי מהותי.

בצלאל סמוטריץ': אשמח לשמוע אחר כך את עמדת היועצת המשפטית בעניין הזה.

בצלאל סמוטריץ': במובן הכי מהותי – לא הקטע הפוליטי אלא במובן הכי מהותי.

דוד ביטן: עשינו טעות ששלחנו את סמוטריץ' ללמוד משפטים.

דוד ביטן: ..

בצלאל סמוטריץ': תודה רבה ששלחת אותי.

בצלאל סמוטריץ': ..

יואב קיש: חבר הכנסת ביטן, אני קורא אותך לסדר פעם שנייה.

בצלאל סמוטריץ': אין פה שום רציפות הגיונית של הליך חקיקה, של קריאה ראשונה, קריאה שנייה וקריאה שלישית.

בצלאל סמוטריץ': הצורה שבה מביאים את הצעת החוק הזאת היא הכי לא תקינה מבחינת ההתנהלות של הכנסת.

בצלאל סמוטריץ': אתם רוצים להביא את הצעת החוק – עוד פעם, אני לא אומר כרגע את עמדתי על הצעת החוק, אלא רק מבחינת הנושא החדש.

יואב קיש: תודה.

יואב קיש: אני עובר על רשימת הדוברים כדי שיהיה ברור.

יואב קיש: הרשימה נסגרה.

יואב קיש: חבר הכנסת גפני, אחריו חבר הכנסת יואל חסון, אתן לנציג קק"ל לדבר ולנציג הממשלה ואז נצביע.

משה גפני: אני הגשתי בקשה לנושא חדש על כל הצעת החוק.

מיקי רוזנטל: גפני, תסביר לנו את ההבדל בין דיני נפשות לדיני ממונות, בבקשה, עכשיו.

מיקי רוזנטל: זה הזמן, האמן לי.

משה גפני: אני אחוז התרגשות מהנאומים האידיאולוגיים לגבי הנושא הזה, למשל של חבר הכנסת סמוטריץ'.

משה גפני: אני רוצה להגיד כך: ראשית, אני ביקשתי מוועדת הכנסת דיון על הטענה שזה נושא חדש.

משה גפני: זה נושא חדש מכיוון שאנחנו ביקשנו בדיון הקודם בוועדת הכספים- - -

בצלאל סמוטריץ': אתה גם תצביע בהצבעה שזה נושא חדש?

משה גפני: תיכף אגיד על מה אני אצביע.

בצלאל סמוטריץ': אם אתה טוען שזה נושא חדש אז אל תעשה מעצמך צחוק.

יואב קיש: חברים, לא להפריע.

יואב קיש: חבר הכנסת גפני בזכות דיבור.

משה גפני: ואז ביקשתי "נושא חדש" כי זאת הטענה שעלתה בוועדה בישיבה הקודמת וביקשנו החלטת ממשלה, רצינו הסברים של היועץ המשפטי כי אנחנו לא מעבירים חוק בצורה כזאת.

משה גפני: הממשלה אכן עשתה את זה, ייאמר לזכותה.

משה גפני: זה לא במהירות.

משה גפני: הם קיבלו את העמדה שלנו, קיבלו החלטה.

משה גפני: אני בא לוועדת הכנסת ואומר: היה שינוי וועדת הכנסת תפקידה להכריע.

משה גפני: אני שואל בתמימות האם זה נושא חדש, כן או לא.

בצלאל סמוטריץ': אתה שואל או טוען?

בצלאל סמוטריץ': זה הבדל גדול.

יואב קיש: חבר הכנסת סמוטריץ', אני קורא לך לסדר פעם ראשונה.

יואב קיש: לא להפריע.

רוברט אילטוב: אבל אנחנו רוצים להבין אם הוא חושב שזה נושא חדש או לא.

יואב קיש: בסוף הוא יגיד.

רוברט אילטוב: אם הוא מעלה את הטענה הזאת בוועדה אז מה הוא אומר?

רוברט אילטוב: אני לא מבין.

יואב קיש: חברים, אני מתחיל להוציא החוצה.

יואב קיש: עכשיו חבר הכנסת גפני בזכות דיבור.

משה גפני: אני מבקש שוועדת הכנסת, שהיא הוועדה שמחליטה בעניין הזה, תקבל החלטה אם זה נושא חדש או לא נושא חדש.

משה גפני: יש לי טיעונים למה זה לא נושא חדש, מכיוון שבמהות כשזה הגיע לוועדת הכספים אחרי שזה עבר במליאת הכנסת העיקרון היה אותו עיקרון, הדברים היו אותם דברים.

משה גפני: התשתיות מסביב אינן רלוונטיות, אנחנו מדברים בדיוק על אותה הצעת חוק.

יואב קיש: גפני, ברשותך, אני מבקש לשאול אותך בדיוק לגבי העניין הזה.

יואב קיש: ראשית, אני רוצה להבהיר, כי מבחינתי זה חשוב להתנהלות ולהחלטה: לא מדובר בנושא חדש לתפיסתך, כך הבנתי, כי הכול מצומצם.

יואב קיש: לא יהיה מבקר המדינה ולא יהיו מגבלות מכרזים, ומה שיהיה הוא רק נושא הכסף, שזה היה קיים מלכתחילה.

יואב קיש: זה יהיה הבסיס ותו לא, לא יהיה שום דבר בחוק מעבר לזה.

יואב קיש: זה הסיכום שקיבלנו.

דוד ביטן: יש את נושא הפיקוח של מבקר המדינה.

יואב קיש: לא, לא יהיה נושא מבקר המדינה, זה נושא חדש.

מיקי לוי: יש הרבה הסתייגויות, חבל לך.

מיקי לוי: יש 80 הסתייגויות שלי, כפול 11 זה 130 שעות.

יואב קיש: בהצעת החוק הזאת אין את מבקר המדינה.

יואב קיש: אם אתה אומר לי עכשיו שיש את נושא מבקר המדינה אז בוודאי שהטענה על נושא חדש היא לגיטימית.

מיקי לוי: יואב קיש, יהיו מאות הסתייגויות שלי ושל המחנה הציוני.

מיקי לוי: זה ייקח שבועות.

מיקי לוי: בבקשה תנסו אותנו.

יואב קיש: נושא מבקר המדינה לא נמצא בהצעת החוק.

יואב קיש: אז הסיכום הוא זה.

מיקי רוזנטל: רק בשביל הדיוק, למען הפרוטוקול, יש שינוי בנוסח לגבי המכרזים.

מיקי רוזנטל: אם תחליטו שזה לא נושא חדש – בסדר, אבל אי אפשר להגיד שלא שינו את הנוסח.

מיקי רוזנטל: שינו את הנוסח בעניין חובת המכרזים.

מיקי רוזנטל: חובת המכרזים זה לא נושא בשבילכם, זה לא מעניין אתכם בכלל.

יואב קיש: לא אמרתי שלא שינו את הנוסח.

יואב קיש: אני אומר בצורה הכי ברורה, אם ייכנס נושא מבקר המדינה בהחלט אפשר לטעון שזה נושא חדש.

משה גפני: אדוני היושב-ראש, לגבי הטיעון על נושא חדש – מה שמופיע כיום ועומד על סדר היום של ועדת הכספים הוא מה שעומד על סדר היום.

משה גפני: חבר הכנסת ביטן אומר שהוא יגיש הסתייגות על נושא מבקר המדינה במהלך הדיון.

יואב קיש: אם יהיו התפתחויות אז בסדר.

משה גפני: ואז אתה יכול להגיד, היות והוא העלה את נושא מבקר המדינה, או היות והם העלו 80 הסתייגויות- - -

מיקי רוזנטל: אנחנו רוצים להבטיח את הזכויות של העובדים.

מיקי רוזנטל: הזכויות של העובדים יהיו בהסכם, לא יעזור כלום לאף אחד.

דוד ביטן: אנחנו לא ההסתדרות.

מיקי לוי: זה לא משנה.

יואב קיש: מיקי לוי, אני קורא אותך לסדר פעם ראשונה.

משה גפני: מה שעומד על סדר היום הוא הדבר הבא: אני ביקשתי, על אף שבמהות אין בעניין הזה נושא חדש, ביקשתי בכל אופן שזה יבוא לוועדת הכנסת, הצעת החוק כולה, בגלל שאנחנו ביקשנו שינויים.

משה גפני: יש שינויים בנוסח, יש שינויים במהות, יש דברים שלגביהם התקבלה החלטת ממשלה.

משה גפני: מן הראוי שוועדת הכנסת תחליט.

משה גפני: אני אצביע נגד הטענה על נושא חדש.

משה גפני: למה?

מיקי רוזנטל: כי אתה בקואליציה.

משה גפני: לא.

משה גפני: אגיד עוד משפט על הקואליציה.

משה גפני: אני אצביע נגד טענת נושא חדש בגלל שהלהט שחבר הכנסת סמוטריץ' דיבר על נושא חדש ועל תקדים, פשוט לא להאמין איך אפשר להגיד דברים כאלה בלהט.

משה גפני: אביא דברים של חבר הכנסת סמוטריץ', שהם באמת נושא חדש, והעברנו אותם בוועדה.

משה גפני: אבל נניח לעניין הזה.

משה גפני: אני אומר רק דבר אחד: אני נפעם כולי מן ההתרגשות, מן הלהט של האידיאולוגיה לגבי הצעת החוק הזאת.

משה גפני: פשוט קשה להאמין איך חבר הכנסת סמוטריץ' והשמאל הולכים יחד.

יואל חסון: כפי שאתה והרשימה המשותפת ומרצ הולכים ביחד.

בצלאל סמוטריץ': אני הולך עם האמת שלי ועם העיקרון שלי.

בצלאל סמוטריץ': כל אחד עם האמת שלו.

בצלאל סמוטריץ': אפשר לקבל חוות דעת של היועצת המשפטית?

יואב קיש: בעוד רגע.

יואב קיש: אנחנו ממשיכים.

יואב קיש: חבר הכנסת יואל חסון, בבקשה.

יואל חסון: אדוני היושב-ראש, בואו קודם כול ניקח נשימה ונבין שכל הדרמה הזאת וכל ההתקפה הזאת, אנחנו תוקפים מוסד היסטורי, הקרן הקיימת לישראל של העם היהודי.

דב חנין: פגיעה בזכות יסוד שלא לשלם מסים.

יואב קיש: הבא שיפריע ייקרא לסדר.

יואל חסון: הקרן הקיימת לישראל היא מוסד חשוב בהיסטוריה של העם היהודי.

יואל חסון: בואו נירגע.

יואל חסון: לפעמים יש לי תחושה שאנחנו קצת שוכחים מול מי אנחנו עומדים.

יואל חסון: עד היום יש לגוף הזה זכויות רבות מאוד, ויש גם ביקורת על הגוף הזה.

יואל חסון: אגב, ראשת התנועה של מפלגתי הייתה הראשונה שהובילה תהליך של רפורמה ושקיפות כלפי הקרן הקיימת לישראל, ואנחנו גם בעד ביקורת מדינה על הקרן הקיימת לישראל כשהעניין יגיע, אם יגיע.

יואל חסון: אבל בואו נירגע ונבין שגם חלו שינויים ותהליכים בשנים האחרונות בקרן הקיימת לישראל שצריך להעריך אותם ולכבד אותם.

יואל חסון: לגופו של עניין, הייתה פה על השולחן, ואת זה צריך, אדוני היושב-ראש, לקחת בחשבון, הייתה כאן התחייבות של ממשלת ישראל, היה כאן הסכם, כאשר באופן מובהק ההפרה מגיעה מצד מדינת ישראל.

יואל חסון: צריך לשאול, ואני מבקש שאנשי משרד האוצר יתייחסו לזה- - -

בצלאל סמוטריץ': זה גם חושף אותנו לסכנה של תביעה על סך 2.2 מיליארד שקלים.

יואב קיש: שי באב"ד, אני מבקש שתתייחס לזה בהמשך.

יואל חסון: מה המשמעות של ההפרות האלה מבחינת חשיפת מדינת ישראל לתביעה?

דוד ביטן: אי אפשר לחייב את הכנסת- - -

יואב קיש: חבר הכנסת ביטן, אני קורא לך לסדר פעם שנייה וחצי.

יואל חסון: מה המשמעות של הפרה כזאת מבחינה תקציבית, חשיפת הנזק הכספי למדינת ישראל, שהקרן הקיימת לישראל יכולה לתבוע את מדינת ישראל במיליארדי שקלים על הפרת הסכם?

בצלאל סמוטריץ': זה לא נושא חדש?

יואל חסון: אני יודע שיש כוונה והבנה, גם מצד הקרן הקיימת לישראל, והסכימו לתת את הכסף שנדרש למטרות לאומיות ולמטרות שהתבקשו בשנה הראשונה.

יואל חסון: רוצים התחייבות לשנה השנייה – אפשר להגיע להסכמה על הדבר הזה.

יואל חסון: אני מציע מאוד לא לפגוע ולא ללכת למסלול הזה.

דב חנין: זה דיון לגופו ולא הדיון על טענת נושא חדש.

יואב קיש: חבר הכנסת דב חנין, אני קורא אותך לסדר פעם שנייה.

יואל חסון: שאלת אותי איך אנחנו עכשיו הולכים עם חבר הכנסת סמוטריץ'.

יואל חסון: אני יכול לשאול באותה מידה איך אתם הולכים עם הרשימה המשותפת.

יואל חסון: יש כאן עניין אחד גמור, אין כאן ויכוח על הצורך וכל ההתגייסות הנדרשת מצד הקרן הקיימת לישראל למטרות לאומיות.

יואל חסון: אני חושב שכל מי שהוא ציוני צריך להבטיח את המשך קיום הקרן הקיימת לישראל, תוך שיתוף פעולה עם ממשלת ישראל.

יואל חסון: משפט אחרון על הקצאת משאבים: אני חושש ומוטרד מאוד לגבי אותם מיליארד, 2 מיליארד, 3 מיליארד שקלים, לאילו מטרות הם ילכו בדיוק?

יואל חסון: מי יקבע מה המטרות האלה?

יואב קיש: הם יהיו בתקציב.

יואל חסון: איך אני יודע שראש הממשלה לא ישתמש בהם כקופה פרטית שלו בלי שקיפות?

יואל חסון: אני רוצה לקבל תשובות על כל השאלות שלי.

יואב קיש: יש לנו עוד שני דוברים.

יואב קיש: לפני שהם ידברו, ניתן ליועצת המשפטית להגיד.

יואב קיש: אחרי היועצת המשפטית של ועדת הכספים שתתייחס נשמע את ארנן פלמן מקק"ל ואת שי באב"ד מנכ"ל משרד האוצר, אלה יהיו הדוברים האחרונים.

יואב קיש: בבקשה.

<שי באב"ד: וגם אסי מסינג, היועץ המשפטי של משרד האוצר.

<שי באב"ד: אני מבקש שהוא יתייחס, ואני אתייחס אחריו.

<שגית אפיק: צריך להבחין פה בין שלוש סוגיות.

<שגית אפיק: הסוגיה הראשונה היא סוגיה שדיברנו עליה גם בוועדת הכספים, שעוסקת בשאלת העלאתו של פרק שפוצל מחוק ההסדרים וקידום החקיקה שלו מחדש בוועדה.

<שגית אפיק: הסוגיה הזאת לא נוגעת לשאלת "נושא חדש" בהיבט הפרוצדורלי, מכיוון שברגע שמונח פרק על שולחן הוועדה, יושב-ראש הוועדה יש לו מנדט להביא אותו, לחוקק אותו ולקדם אותו ולהמשיך בחקיקה שלו לקריאה שנייה ושלישית.

<שגית אפיק: זו הסוגיה הראשונה.

דוד ביטן: זה נקבע בפסק-הדין על מתווה הגז שהגיש השמאל, ששם לא יכלו לחייב את הכנסת לא לחוקק.

יואל חסון: יש משמעויות- - -

<שגית אפיק: הסוגיה השנייה היא שאלת ההפרה לכאורה של הממשלה של הסכמים שהיא קבעה עם קק"ל.

בצלאל סמוטריץ': מבחינתך ההליך הזה, של ללכת אחורה, הוא הליך תקין?

<שגית אפיק: דיברתי על זה בוועדה.

<שגית אפיק: בתחילת הדיון היום התייחסתי לזה בוועדה.

בצלאל סמוטריץ': בישיבה הקודמת לא התייחסת ואמרת שבפעם הבאה תדברי על זה.

בצלאל סמוטריץ': לא נתת חוות דעת על זה.

<שגית אפיק: דיברתי בתחילת הדיון.

<שגית אפיק: אמרתי שאני מבחינה בין הדיון הראשון לדיון שהתקיים היום בוועדה.

<שגית אפיק: למה?

<שגית אפיק: כי לפני הדיון הראשון לא הונח בפניכם הנוסח המעודכן.

בצלאל סמוטריץ': זה משהו אחר.

בצלאל סמוטריץ': אני מדבר על עצם הפרקטיקה הזאת, שלוקחים סעיף מחוק ההסדרים שהיה רלוונטי אז ומעלים אותו מן האוב.

<שגית אפיק: חוק ההסדרים הוא רעה חולה אבל אין מה לעשות.

יואב קיש: סליחה, זה לא דיון אישי בין שגית אפיק לבין בצלאל סמוטריץ'.

יואב קיש: אני מבקש ממך לסיים את דבריך.

<שגית אפיק: הסוגיה השנייה היא שאלת ההפרה לכאורה של הממשלה של הסכמים, או אפילו החלטת ממשלה שהיא קיבלה בעבר והיום קיבלה החלטת ממשלה מחודשת.

<שגית אפיק: הסוגיה הזאת לא מחייבת את הכנסת בכובעה כמחוקקת.

<שגית אפיק: נכון שהכנסת בכובעה כמפקחת צריכה להתייחס לשאלות הללו, והוועדה תוכל לדון בשאלות הללו במהלך הדיון בחקיקה עצמה, אבל כפי שהוסבר, גם הנושא הזה לא קשור לשאלת "הנושא החדש".

<שגית אפיק: הסוגיה השלישית היא מה זה בעצם "נושא חדש".

<שגית אפיק: אנחנו מסתכלים על הנוסח שהונח בפניכם בכחול לעומת הנוסח שמונח כרגע בפני הוועדה.

<שגית אפיק: בסופו של דבר, השוני שיש בין שני הנוסחים האלה לא כזה גדול שאפשר לומר שמדובר פה בנושא חדש.

<שגית אפיק: יש פה שינוי של שיעורי המס שרוצים להטיל עליהם.

יואב קיש: גם צמצום.

<שגית אפיק: יש פה צמצום, יש פה הרחבה.

<שגית אפיק: אבל בסופו של דבר, אם אנחנו צריכים לבדוק האם יש פה נושא חדש במשמעות של נוסח אחר לחלוטין שמשנה את המהות שהייתה מלכתחילה בפני הוועדה, זה לא קיים.

בצלאל סמוטריץ': ומה עם ההחלה של המכרזים?

יואב קיש: זה לא הדיון.

יואב קיש: זה הדיון שיתקיים בוועדת הכספים אחר כך.

בצלאל סמוטריץ': זה לא נושא חדש?

בצלאל סמוטריץ': בהתחלה זה נכלל רק על מיזמים לאומיים.

בצלאל סמוטריץ': עכשיו מחקו את התיקון וכללו הכול.

יואב קיש: מי נציג קק"ל?

יואב קיש: ארנן פלמן, בבקשה.

דב חנין: מה קק"ל מבינים ב"נושא חדש"?

יואב קיש: אני שואל אותם כי חשוב לי לשמוע את דעתם בכל הסיפור.

דב חנין: בדיון על "נושא חדש"?

דב חנין: זה דיון לוועדת הכספים.

דב חנין: למה זה בוועדת הכנסת?

יואב קיש: מצדי אתה יכול לצאת ולחזור אחרי שהוא יסיים לדבר.

יואב קיש: אני יכול להחליט לתת לדבר למי שאני רוצה שידבר בדיון.

דב חנין: זה תקדים לדיונים על "נושא חדש".

דב חנין: מעולה.

יואב קיש: אם יושב-ראש הוועדה מחליט – כך יקרה.

דב חנין: בסדר גמור, יפה מאוד, נשמח לתקדימים כאלה.

<ארנן פלמן: קודם כול, אני רוצה להודות על ההזדמנות להביא את עמדת הקרן הקיימת לישראל.

<ארנן פלמן: אני מבקש, אם אתה יכול, אדוני היושב-ראש, לסטות קצת מרשימת הדוברים, הייתי מבקש שתסכים שהיועץ המשפטי שלנו ישלים.

יואב קיש: לא.

יואב קיש: אתה הדובר היחיד מטעם הקרן הקיימת לישראל.

<נדב עשהאל: רק נקודה, יש טעות של הוועדה.

יואב קיש: לא.

יואב קיש: תוציא אותו החוצה, בבקשה, אני לא רוצה אותו פה בוועדה.

יואב קיש: שהיועץ המשפטי ייצא החוצה.

מיקי לוי: למה?

מיקי לוי: מה הוא עשה?

יואב קיש: הוא הפריע.

יואב קיש: זה אזהרה אחרונה.

יואב קיש: אל תתפרץ יותר.

יואב קיש: זכות הדיבור של ארנן פלמן.

יואב קיש: חברי הכנסת מקבלים שלוש אזהרות.

יואב קיש: את נציגי הציבור אני מוציא מייד.

יואב קיש: בבקשה.

<ארנן פלמן: תודה רבה.

<ארנן פלמן: אני מקווה שלא תוציא אותי מן החדר לפני שאני מדבר.

משה גפני: מי כבודו?

<ארנן פלמן: אני סגן יושב-ראש הקרן הקיימת לישראל, יושב-ראש ועדת הכספים של הקרן הקיימת לישראל, ובחיים הפרטיים שלי אני ממלא מקום יושב-ראש הליכוד העולמי.

<ארנן פלמן: אני איש ששייך לקואליציה.

משה גפני: יש לך הרבה כוח.

<ארנן פלמן: קודם כול, תודה רבה.

בצלאל סמוטריץ': אתה מהליכוד?

בצלאל סמוטריץ': אז איך הצבעת בדירקטוריון נגד ההחלטה שהליכוד הביא?

יואב קיש: בצלאל סמוטריץ', אני קורא לך לסדר פעם שנייה.

יואב קיש: בבקשה, ארנן פלמן, יש לך 3 דקות, לא יותר.

<ארנן פלמן: אם לא יפריעו לי.

יואב קיש: בין אם יפריעו ובין אם לא יפריעו – 3 דקות.

יואב קיש: בבקשה.

<ארנן פלמן: מוזר לי וממש יוצא דופן לדון היום, ביום הצהרת בלפור, על שמירת העקרונות הציוניים שהביאו להקמת המדינה.

יואל חסון: הנה ענת ברקו, הנה הגיעה "מכונת ההצבעה".

יואב קיש: יואל חסון, אני קורא אותך לסדר פעם שנייה.

בצלאל סמוטריץ': יואל חסון, שלא יגידו שגם אתה שוביניסט.

שולי מועלם-רפאלי: אדוני היושב-ראש, אני מבקשת למחוק מהפרוטוקול את מה שנאמר.

שולי מועלם-רפאלי: יואל, זה לא מתאים לך.

יואב קיש: אני מסכים אתך.

יואב קיש: יואל חסון, שנתחיל לספור כמה פעמים אתה היית "מכונת הצבעה"?

יואל חסון: לא הייתי "מכונת הצבעה" מעולם.

ענת ברקו: אתה תמיד "מכונת הצבעה".

יואל חסון: אני יודע על מה אני מצביע.

יואב קיש: אני קורא אותך לסדר פעם ראשונה.

יואב קיש: אני קורא אותך לסדר פעם שנייה.

יואל חסון: אני רוצה להתנצל.

יואל חסון: אם חברת הכנסת ברקו נפגעה על כך שקראתי לה "מכונת הצבעה", אני חוזר בי, אני מתנצל.

יואב קיש: תודה רבה.

יואב קיש: בבקשה, ארנן פלמן.

<ארנן פלמן: אמרתי שמוזר לי שביום כזה אנחנו דנים על עתידה של הקרן הקיימת לישראל.

יואב קיש: תיגש לעניין.

יואב קיש: יש לך רק עוד 2 דקות.

<ארנן פלמן: קודם כול, הופתעתי שהיועצת המשפטית של ועדת הכספים לא מציינת שהסעיף בחוק ההסדרים היה צריך להיות משוּך על ידי הממשלה כבר בנובמבר 2015.

<ארנן פלמן: כל הדיון הזה, לפי דעתי, בלתי חוקי בעליל מכיוון שהממשלה השאירה את הסעיף הזה בהתעלמות מן ההסכם שנחתם בנובמבר 2015.

<ארנן פלמן: יש חובה על הממשלה לקיים הסכמים.

<ארנן פלמן: אני לא חושב שחתמנו עם איזה רוכל ברחוב.

<ארנן פלמן: חתמנו על הסכם עם ממשלת ישראל וממשלת ישראל התחייבה בסעיף 8: "סמוך לאחר חתימתו של הסכם זה מתחייבת המדינה לבטל את הליכי החקיקה של הצעת החוק הממשלתית".

<ארנן פלמן: אני חושב שכל הדיון הזה פסול ביסודו.

<ארנן פלמן: הבקשה שהופנתה לקרן הקיימת לישראל, גם על ידי ראש הממשלה – אני השתתפתי באותה ישיבה, ישבנו אחד מול השני, אני קיבלתי את הבקשה של ראש הממשלה.

<ארנן פלמן: למחרת היום באו שי באב"ד ויורם הורוביץ לקרן הקיימת והגישו בקשה אחת בלבד, למיליארד שקל.

<ארנן פלמן: אתמול נתנו את ההתחייבות של הקרן הקיימת.

<שי באב"ד: זה תיאור לא נכון של הדברים.

<ארנן פלמן: אני אומר לך שאתה משקר.

<ארנן פלמן: יש לי כאן את התמליל של הישיבה.

<ארנן פלמן: חברים, הקרן הקיימת לישראל לא נבנתה ביום אחד.

<ארנן פלמן: 115 שנים של עשייה ציונית יכולות להסתיים היום.

<ארנן פלמן: אין לקרן הקיימת אפשרות להעביר 2 מיליארד שקל לממשלה.

<ארנן פלמן: אני אומר את זה במלוא האחריות.

בצלאל סמוטריץ': עכשיו אני רוצה לראות את הליכודניקים מצביעים בעד.

בצלאל סמוטריץ': תסגרו את קק"ל בשביל הגחמות של כחלון.

יואב קיש: תודה רבה.

יואב קיש: אני רוצה להגיד שני דברים.

רועי פולקמן: בצלאל סמוטריץ', בכל שנה יש 1.4 מיליארד שקל.

בצלאל סמוטריץ': אתה רוצה עכשיו 80% מן ההכנסות של קק"ל בכל שנה.

בצלאל סמוטריץ': זה מה שכתוב בהצעת החוק.

<שגית אפיק: ירדנו בהיקף.

יואב קיש: זכות הדיבור לשי באב"ד, בבקשה.

משה גפני: רק שנדע, כל זה לא נוגע לחקיקה של הכנסת.

בצלאל סמוטריץ': גפני, הכנסת מחוקקת הצעת חוק ממשלתית.

בצלאל סמוטריץ': תפסיק עם "הראש הקטן".

משה גפני: שהממשלה תמשוך את זה.

<שי באב"ד: הצעת החוק שמונחת כאן היום, למרות כל ההתלהמות וכל הרגשות וכל האמוציות, בעינינו מתייחסת לדבר מהותי אחד שבו כנסת ישראל צריכה להכריע: האם מי שמחלק את הרווחים של קק"ל זה קק"ל או האם מי שצריך לחלק את הרווחים של קק"ל זה ממשלת ישראל באמצעות כנסת ישראל שמחוקקת את זה.

<שי באב"ד: זה השאלה המהותית.

<שי באב"ד: עמדת הממשלה נחרצת מאוד.

<שי באב"ד: היא הייתה כך גם בעבר ואושרה הבוקר שוב.

<שי באב"ד: היא אומרת את הדבר הבא: מי שצריך לחלק את הרווחים האלה ומי שצריך לקבוע את סדר העדיפות הלאומי הוא אך ורק ממשלת ישראל באמצעות כנסת ישראל בחקיקה.

<שי באב"ד: כך זה צריך להיעשות, לשם זה יוּעד.

<שי באב"ד: זה מטרת החוק, לא שום דבר אחר.

<שי באב"ד: לכן אין פה הלאמה ואין פה ניסיון להרוג את קק"ל או להרוס את קק"ל או כל דבר אחר.

<שי באב"ד: כל הרעיון הוא רק בנושא של חלוקת הכספים.

אורן אסף חזן: למה לא עשיתם את זה בשיתוף פעולה?

יואב קיש: אורן חזן, אני קורא אותך לסדר פעם ראשונה.

יואב קיש: אם תמשיך – אוציא אותך.

אורן אסף חזן: אני רוצה רק להבין, אני רוצה להצביע מתוך הבנה.

יואב קיש: אני קורא אותך לסדר פעם שנייה.

יואב קיש: תודה.

<שי באב"ד: זה מטרת הצעת החוק שמונחת היום בפנינו.

<שי באב"ד: יש פה הרבה מאוד כוחות וניסיונות למנוע את זה: הקופה תישאר של קק"ל, הם יעשו את התיעדוף הלאומי, הם יחליטו אילו פרויקטים כן ואילו לא.

<שי באב"ד: רק לתיאור העובדות, כי זה חשוב מאוד, כי מה שהוצג פה לא דומה בכלל למציאות: קיבלנו החלטת ממשלה בתקציב 2017-2018, שמיליארד שקל יבואו מקק"ל.

<שי באב"ד: נכון, זה לא היה בהסכם.

<שי באב"ד: באנו בניסיונות להגיע למשא ומתן עם קק"ל במשך יותר מ-8 חודשים.

<שי באב"ד: במהלך 8 החודשים האלה – להגיד שקק"ל "נפנפה אותנו מכל המדרגות" וזלזלה בנו זה אנדרסטייטמנט.

<שי באב"ד: לא התייחסו.

בצלאל סמוטריץ': הקולגות זלזלו בך?

<שי באב"ד: זה לא עניין של פגיעה.

<שי באב"ד: זה עניין שאנחנו כממשלה- - -

<ארנן פלמן: למה אתה לא מתייחס להסכם?

<שי באב"ד: אני לא עונה לך עכשיו.

יואב קיש: ארנן פלמן, אל תפריע, אני מוציא את מי שמפריע.

<שי באב"ד: אני לא הפרעתי לך.

יואב קיש: הוא עכשיו בזכות דיבור.

<ארנן פלמן: דווקא הוא כן הפריע לי.

<קריאה: אתה לא חבר כנסת, אתה זוכר.

בצלאל סמוטריץ': שי באב"ד, תמשיך להתעצבן.

בצלאל סמוטריץ': הוא מאבד עשתונות, הוא מכופף פה את כולם.

בצלאל סמוטריץ': תמשיך להשתולל, מנהל המדינה.

יואב קיש: חבר הכנסת בצלאל סמוטריץ', אנחנו חברים וגם לי יש לא מעט שאלות לגבי החקיקה הזו, אבל מצד שני, אני מבקש שהדיון הזה יתנהל כפי שצריך להתנהל דיון.

יואב קיש: שי באב"ד, מנכ"ל משרד האוצר, אל תנהל דיון עם אף אחד.

יואב קיש: תדבר לפרוטוקול על מה שנשאלת ואל תענה לשאלות וצעקות.

יואב קיש: מי שיצעק ייצא החוצה.

יואב קיש: בבקשה.

<שי באב"ד: אני חוזר ואומר, ההשתלשלות של האירועים הייתה כזאת: הייתה החלטת הממשלה להביא מיליארד שקל, שזה תוקצב, וכנגד זה נאמר שאם לא נצליח להביא את מיליארד השקלים יהיה קיצוץ רוחבי שיחול על משרדי הממשלה בהיקף של מיליארד שקלים.

<שי באב"ד: במשך 8 חודשים ניסינו להביא את מיליארד השקלים האלה.

<שי באב"ד: "נוּפנפנו מכל המדרגות", וגם הסבירו לנו, כפי שמסבירים עכשיו, שאין כסף ל-2019, שאין כסף ל-2018 ואין יכולת ולא ניתן לעשות את זה.

<שי באב"ד: בסופו של התהליך הזה הגענו לדירקטוריון של קק"ל.

<שי באב"ד: באותה עת לא היה ידוע שתקציב 2019 נמצא על הפרק.

<שי באב"ד: ביקשנו מדירקטוריון קק"ל להעביר מיליארד שקל לשנת 2018.

<שי באב"ד: אחסוך לכם את תיאור קבלת הפנים המביישת והמבזה שהייתה גם לי וגם ליושב-ראש הסגל במהלך ישיבת הדירקטוריון הזאת, שאחר כך נתנו לה תיעוד בחדשות בערוץ 2.

<שי באב"ד: בסופו של דבר חזרנו עם הדבר הזה לראש הממשלה, הסברנו לו שהתשובה הייתה שלילית ומאותו רגע ראש הממשלה, ביחד עם שר האוצר ועם ממשלת ישראל, החליטו שחוזרים להליך החקיקה.

<שי באב"ד: מייד כשחזרנו לתהליך החקיקה היה סיכום בין יושב-ראש הקואליציה – שהביא סיכום, כי אנחנו רצינו להמשיך עם החקיקה – לבין יושב-ראש קק"ל, לעבדכם הנאמן וליושב-ראש מטה משרד האוצר, נדב שיינברגר.

<שי באב"ד: במסגרת הזו יושב-ראש הקואליציה באיזשהו מקום כופף את הידיים גם של יואב וגם שלי ואמר:

<שי באב"ד: נסגור הסכם שבמסגרתו יהיה מיליארד שקל לשנת 2018 ומיליארד שקל לשנת 2019 ונוריד את החקיקה.

<שי באב"ד: לא רק שזה "נסגר" בחדר, יש פרוטוקול של ועדת הכספים שבו יושב-ראש קק"ל מצהיר שזה מה שהוא מתכוון לעשות.

<שי באב"ד: יתרה מזה, הוא הצהיר גם שלמחרת הוא מתכוון לתת מכתב של ההנהלה שיתמוך בזה, ב-6 בנובמבר יביא את זה בהצבעה חיובית, ואם לא, הוא ידע שב-7 בחודש מתכנסת ועדת הכספים בראשות חבר הכנסת גפני.

<שי באב"ד: זה ההליך האמיתי, אלה העובדות.

<שי באב"ד: אתמול קק"ל הצביעו נגד אותו סיכום.

<שי באב"ד: הם אמרו: אנחנו מעבירים רק מיליארד שקל אחד, לא מעבירים את מיליארד השקל השני, שזה מה שהוצהר עליו בוועדת הכספים רק לפני 10 ימים.

<שי באב"ד: המיליארד השני בא כתוצאה מכך שממשלת ישראל החליטה לצאת להליך תקציבי שבמסגרתו אנחנו צריכים להיות כבר בינואר בממשלה ועד סוף המושב הזה להצביע על תקציב שנת 2019.

<שי באב"ד: לכן, במקום שאנחנו נפתח בתהליך, שעכשיו נצטרך לבקש עוד מיליארד שקל לשנת 2019 ונעבור את הוויה דולורוזה הזאת, מה שבכלל ברמה המהותית לא נכון, כי הכספים אמורים להיות מחולקים על ידי הממשלה ולא על ידי אף אחד אחר, אמרנו: נחסוך את זה.

בצלאל סמוטריץ': קק"ל היא גוף של הממשלה?

בצלאל סמוטריץ': לא.

בצלאל סמוטריץ': אני לא מבין את היסוד הזה.

<שי באב"ד: אסביר לך את היסוד.

<שי באב"ד: כל גוף משלם מסים במדינת ישראל כי המדינה נותנת תשתיות ומשביחה את אותם נכסים שיש לו.

<שי באב"ד: קק"ל יש לה נכסים בבעלותה מלפני מאה שנים והיא משביחה את הנכסים שלה.

בצלאל סמוטריץ': היא כמו כל מלכ"ר.

<שי באב"ד: היא לא מלכ"ר.

מיקי לוי: אבל עדיין הצעת החוק – זה לא נכון.

<שי באב"ד: שאלה אחרונה ששאלו אותי, ובזה אני מסיים, היא לאן הולך הכסף.

מיקי לוי: אני מבקש זכות דיבור, אני רוצה לשאול אותו.

יואב קיש: אין, נגמר.

יואב קיש: אחרי שהוא יסיים אני אחליט מה יהיה.

<שי באב"ד: שאלו כאן לאן הולך הכסף.

<שי באב"ד: הממשלה כבר אמרה, וזה מופיע בהצעת החוק: הכסף הזה הולך אך ורק למטרות של תשתיות שקשורות בחינוך, בכבישים, בתחבורה, בבריאות, שהם במטרות קק"ל בכל מקרה.

<שי באב"ד: לשם ילך הכסף.

<שי באב"ד: זה יהיה בתקציב, לא בשום דבר חיצוני.

<שי באב"ד: ממשלת ישראל תצביע על זה וכנסת ישראל תצביע על זה.

<שי באב"ד: זה לא ייעשה בגחמה כזו או אחרת של גוף כזה או אחר.

מיקי לוי: עדיין אני חושב שלא נכון להגיד סכום מסוים.

מיקי לוי: תלכו על מסים.

מיקי לוי: אבל זה לא בתוך הצעת החוק.

מיקי לוי: תכניס את זה לתוך הצעת החוק.

יואב קיש: מיקי לוי, אני קורא אותך לסדר פעם שנייה.

יואב קיש: אתה תצא החוצה.

יואב קיש: החוק מדבר על השנים 2018 ו-2019 בלבד?

<שי באב"ד: לא.

<שי באב"ד: כשהיה סיכום, היה סיכום על סכום: ב-2018 וב-2019 מיליארד שקל בכל שנה.

<שי באב"ד: הסיכום היה לגבי השנים 2018 ו-2019 ללא קשר להצעת החוק.

<שי באב"ד: הצעת החוק מדברת על חלוקת אחוזים, שכרגע היא 80% למדינה ו-20% נשאר לקק"ל.

<שי באב"ד: זה מה שקובעת הצעת החוק בנוסח המקורי שלה, כאשר לא נכנסנו לסכומים, וזה מכאן ולהבא.

יואל חסון: כמה זה יהיה בכל שנה?

מיקי לוי: בוא תהפוך את זה למסים, אז נתמוך בך.

מיקי לוי: כולנו רוצים לתמוך בך.

<שי באב"ד: החוק אומר: מסים.

<שי באב"ד: ככל שהם רוצים פטור ממסים הם יכולים- - -

מיקי לוי: אנחנו רוצים מסים.

מיקי לוי: אסור לתת להם את זה כהוצאה.

יואב קיש: אני מבקש לומר שני דברים וכדאי שתקשיבו היטב.

יואב קיש: מן הסתם תהיה רביזיה על ההחלטה הזאת.

יואב קיש: נצביע עכשיו ותהיה רביזיה בעוד חצי שעה.

יואב קיש: בחצי השעה הזאת, חבר הכנסת ביטן, אני מבקש שתיכנסו אליי למשרד ביחד עם בצלאל סמוטריץ' ועם ארנן פלמן.

דוד ביטן: אני גמרתי איתם.

דוד ביטן: אני לא מתכוון להיכנס.

יואב קיש: אני מבקש שתבוא.

יואב קיש: תהיה רביזיה.

יואב קיש: אם לא תהיה רביזיה אז לא תהיה פגישה.

דוד ביטן: לא, אני גמרתי איתם.

דוד ביטן: אני לא נכנס לשום פגישה איתם.

דוד ביטן: "סגרתי" איתם והם רימו אותנו.

דוד ביטן: בזה נגמר הסיפור.

דוד ביטן: אתם רוצים לחזור לסיכום שהיה אתי?

מיקי לוי: לך על מסים.

יואב קיש: אני מעלה להצבעה את הבקשה של חבר הכנסת גפני, שכוללת הכול בפנים, לגבי טענת נושא חדש.

בצלאל סמוטריץ': הנוסח הנוכחי שעכשיו על השולחן?

משה גפני: על הכול אני טוען: נושא חדש.

יואב קיש: מי שמצביע בעד – מצביע בעד הטענה על נושא חדש, מי שמצביע נגד – מצביע נגד הטענה על נושא חדש.

יואב קיש: נערוך הצבעה שמית.

יואב קיש: יואב קיש – נגד דוד ביטן – נגד נורית קורן, במקום חה"כ דוד אמסלם – נגד אברהם נגוסה – נגד אמיר אוחנה – נגד ענת ברקו, במקום חה"כ מיקי זוהר – נגד יעל כהן פארן במקום חה"כ איילת נחמיאס ורבין – בעד מיקי רוזנטל במקום חה"כ רויטל סויד – בעד יואל חסון – בעד דב חנין, במקום נציג הרשימה המשותפת – נגד אחמד טיבי – נגד מיקי לוי, במקום חה"כ אלעזר שטרן – בעד רועי פולקמן – נגד בצלאל סמוטריץ', במקום חה"כ שולי מועלם – בעד יצחק וקנין, במקום חה"כ יואב בן צור – נגד רוברט אילטוב – נגד משה גפני, במקום חה"כ ישראל אייכלר – נגד הטענה בדבר נושא חדש לא נתקבלה.

יואב קיש: 12 מתנגדים, 5 בעד.

יואב קיש: ההחלטה נפלה: אין מדובר בנושא חדש.

מיקי לוי: רביזיה.

בצלאל סמוטריץ': אני מבקש רביזיה.

יואב קיש: לגבי הרביזיה- - -

משה גפני: בעוד חצי שעה תהיה הצבעה על הרביזיה.

משה גפני: קחו ובחשבון, מנוי וגמור אתי להעביר את הצעת החוק הזאת.

משה גפני: אני אומר לכם, אתם חברים בוועדת הכספים, אתם נמצאים שם כל הזמן, מנוי וגמור אתי להעביר את הצעת החוק הזאת.

משה גפני: ככל שאתם רוצים לסחוב את הזמן, נסחוב את הזמן.

מיקי לוי: לא.

מיקי לוי: אם יכניסו מסים במקום מה שנכתב כעת אצביע בעד.

מיקי לוי: אנחנו רוצים להגיע להסכמות.

יואב קיש: ב-14:35 תהיה רביזיה.

יואב קיש: הדיון סגור.